khistorydata/jeongjo-sjw-relations huggingface dataset:
정조 16년 · 목
具戎服陞座試官朴宗岳等率應試儒生入庭行禮訖以楊州厥包錫貢爲賦題命落後收券入來試官則依例隨駕仍乘馬出宮門御演武堂下馬陞座試官蔡濟恭等率應試武士入庭行禮訖以柳葉箭一巡試取謂試官趙心泰曰試取規矩昨已言於左相須觀勢量宜四中以上若多人則四中爲直赴三中爲初試若數少則三中爲直赴二中爲初試依此擧行而命官以下落後修正榜目以來也又謂濟恭曰此處素稱大地而猶未免劫氣未知古人何所取而到今見之尤覺取舍之不差甚奇幸我國無百里開野而平臨大野四面回抱氣像雄偉豈有如水原者乎昨謁光陵朝帶拱揖與水原略同矣濟恭曰水原則是千載一遇之地可與英陵光陵比方矣予曰卿見昨下諭書乎凡給復等事惠則惠矣但爲富民之幸不如除還耗之爲利及於小民也命拿入御營中軍具世績諭以本營軍兵有毀撤民家藩籬以爲薪者致有民怨云何不禁戢也罪當棍治而念爾年老姑爲參酌本任汰去命該大將趙心泰越俸一等仍命後廂御營大將趙心泰試取復命前守禦使吳載純兼領仍爲兼察
정조 16년 · 강
命京畿監司徐鼎修楊州牧使李敏采加資抱川縣監吳泰詹右職調用
정조 16년 · 목
敎曰陵寢邑試士皆有論賞之例本道觀察使徐鼎修地方官楊州牧使李敏采幷加資抱川縣監吳泰詹右職調用
정조 16년 · 강
有政吏曹參判李秉鼎參議徐邁修進
정조 16년 · 목
以徐龍輔爲大司憲龍輔沈煥之曺允大新通也尹行任爲大司諫行任徐榮輔新通也
정조 16년 · 강
以金羲淳爲持平前望也
정조 16년 · 목
敎曰大司憲以別雲劍進未肅拜持平許遞前望單子入之待下批牌招先隨駕後謝恩以羲淳批下
정조 16년 · 강
遞大司諫尹行任以林濟遠代之濟遠李家煥李丈會新通也
정조 16년 · 목
敎曰閣班文兼兼帶之外無隨駕之人大司諫尹行任許遞以衛內隨駕承旨卽爲擬入以濟遠批下
정조 16년 · 강
遞大司諫林濟遠以李家煥代之前望也
정조 16년 · 강
命承旨以隨駕玉堂中久次人及司僕正擬入
정조 16년 · 강
以沈煥之李得濟李庚運朴奎淳爲承旨煥之得濟前望庚運奎淳新資也
정조 16년 · 강
遞承旨沈煥之徐榮輔朴奎淳以洪明浩李祖承洪義榮代之前望也
정조 16년 · 목
煥之奎淳以致祭進去也
정조 16년 · 목
自演武堂改具軍服乘馬進發行至十里許下馬少憩召見承旨閣臣以七言長律御製起結命諸臣聯句遣史官馳往左相蔡濟恭所住試所受所作以來仍乘馬到樓院晝停降馬入大次各營軍兵食代訖乘馬進發召見樓院民人詢問疾苦至雙葛門峴以考喧羅卒之不善禁喧拿入考喧都事分付拿出至沙阿里坪降馬改具戎服以部字內擊錚人太多拿入禁都嚴飭拿出入興仁之門弘化門由延生門還內
정조 16년 · 강
詣摛文院齋宿科次楊抱儒生試券試官加差李秉模沈頤之金熙朝尹致性
정조 16년 · 목
具翼善冠袞龍袍乘輿出協陽門入本院降輿陞座文所試官朴宗岳等收券入來命試官加差考券科次武所試官趙心泰等試取入來敎曰楊州抱川儒生試取時楊州居首賦三下幼學尹濟弘抱川居首賦三下幼學許珩幷直赴殿試楊州之次草三下幼學崔昌錫韓相殷抱川之次草三下幼學李尙賢楊達弘幷直赴會試兩邑武士則楊州閑良李道源等七人三分直赴殿試保人姜道文等十一人二分直赴會試抱川忠義衛崔光鳳等四人二分一體直赴會試而抱川之無一入直赴是豈特試之意乎明日比較其中居首一人直赴殿試
정조 16년 · 목
以姜忱爲校理李錫夏爲副修撰金履素爲左參贊曺允大爲禮曹參判○因藍浦縣監望筒敎曰穡事民情不可不擇差況數遞之餘乎以玉堂奉命人中差遣○以曺允遂爲藍浦縣監
정조 16년 · 강
遞承旨李庚運以申耆代之前望也
정조 16년 · 목
庚運稱以不着公服不爲登筵也
정조 16년 · 강
考下水原儒生應製試券施賞有差
정조 16년 · 목
以約飮十日而更爲賦題下送水原府命該府使李敬懋收券上送親考訖敎曰水原邑內儒生去閏四月朔應製賦三中一幼學任禹常正音通釋一件三中二生員李延泰三中三幼學權佑三中四幼學金若水沈日魯各紙一卷次上幼學李弘德尹絖尹持昇洪天浩尹持哲趙萬元洪始瀅黃明漢各筆二枝墨一笏賜給
정조 16년 · 강
抱川暗行御史金羲淳楊州暗行御史金達淳各進書啓命兵曹下屬之犯科者査出痛治標旗捧持軍之索賂者嚴棍得情
정조 16년 · 목
羲淳書啓以爲本月初九日敬奉聖旨夜憩樓院翌朝到抱川界聖旨中諸條多般廉察則民皆頌祝以爲今番幸行凡諸葺理橋梁修治道路皆以儲置米會減故雖用民力民自忘勞云治道則自祝石嶺至光陵洞口其所修治頗勝於楊邑役民雇價分給時該縣監躬往役處準數給價至於畚鍤之屬亦皆貰用民得無怨而該倅住接民舍監董治道之際申飭下屬使之買飯而食不敢侵漁治績則該倅莅任屬耳姑無毀譽之可論而新到尙猛吏稍畏憚今番赴擧儒武考閱三式年戶籍後捧單赴擧而今式年戶籍因前倅徑遞雖謄諸帳籍原戶籍未及踏印者居多故儒武齊訴而本倅以前官署帳籍新官署戶籍爲不可而退之儒武之稱冤勢所難免今年年事自經風災百穀受病雖緣晩後天氣之稍和得有復蘇之望而其實則病處多而蘇處小民情猶恐或入於稍實邑隨駕各司及軍兵入抱川境後旣無站所貽弊與否別無可執之跡而聞諸沿路則飭敎之下各自畏愼宿留支供之節無敢爲冒犯之事○達淳書啓以爲本月初九日敬奉聖旨同日初更到楊州樓院站幕初十日酉時到本牧邑底謹以聖敎中諸條潛蹤於軍民之中訪弊於村閭之間則惟我聖上恤民省瘼之德意藹然如春方伯守宰罔不恪謹殫竭有係民力或涉弊端者各自惕勵務歸方便路傍閭里在在晏然若無所事道路修治之役則該牧使單騎來往招募閒丁計口赴功厚其雇直至於畚鍤之屬亦皆貰用隴麥不踐田禾無傷而其他區劃或未免不時窘束之患所用空石不能預爲措置每一立以一分錢急速取用於邑里民情頗以爲不便植炬次長木每一馱以四錢自鄕廳折定出給於都長處本邑柴木價甚翔踊且許多馱數非邑底居民所可盡當而一日之間廉直猝辦致有呼冤之端各色軍兵各司吏隸等貽弊事則渠輩亦皆謹愼畏戢所經各處別無爲弊之可言而兵曹下屬輩於樓院初站綠楊驛卒擔當其供帳飯飧頗盛雖謂有從前謬規其爲殘驛之弊誠極不些標旗捧持軍朴四德稱以前例本牧色吏處初旣索賂再次加徵作門咫尺之地敺打該吏至爲狼藉渠以幺麼賤卒少無嚴畏之心若是侵漁之狀萬萬駭痛敎曰申飭之下兵曹下屬之依舊討索於綠楊驛卒者無論前例之如何今番飭敎之下本兵所管之如是犯科可謂不可使聞兵判推考嚴加査出痛治懲後草記所謂標旗捧持軍之索前例於外邑尤爲痛惡除尋常嚴棍得情照律重治草記旗軍若此捧持之同情可知亦爲査治事分付
정조 16년 · 강
判下上言八十度于各該司
정조 16년 · 목
該曹啓言金浦良人金得遠原情以爲屢代墳山在於本郡昨春繼葬父喪於先塋側則京居洪姓兩班謂以自家山對案呈官起訟自官摘奸則相距爲八百餘步洪家落訟後不敢禁斷矣今年合窆母葬於父墳則洪家不有前決使之掘移故呈議送營題又極截嚴而猶爲禁葬伏乞嚴治洪家法外禁葬之罪云矣又啓言靈光幼學丁宗業原情以爲戊申年移窆父墳於本郡森北面而左邊越谷有茂長土豪李師昌五代祖墳相距甚遠矣己酉年李師昌忽起誣訟故呈訴營門受題付官則師昌知其理屈隱避不現今又符同奸鄕金杰更爲起訟本官初不問訟理之如何又不摘奸山地之步數嚴杖渠兄弟直令督掘伏乞別定査官公明處決幷敎以分付山在官卽爲公決俾無更訴之弊事行會又啓言抱川盲人李聖郁原情以爲己亥年遭父喪草殯於家後丁未年永窆於家前田園矣今年又遭母喪合葬於父墳則京居前縣監徐有鍊兄弟來言與其叔父墳爲案對今方起訟自本官督掘非但彼之靑龍外八十五步別麓之下初何不禁而今於六年聞其合窆有此起訟之擧抑何心哉伏乞特下處分云矣敎以恤四之政抑强之道徐有鍊兄弟非理肆頑之罪各別嚴治然後無目者可洩無告之冤而一邊之言不可取信卽令道伯發遣褊裨摘奸明日內狀聞而下去褊裨萬一顧護班族不以實告則卽其地定配嚴刑二次此意幷嚴飭行會如非當禁之地則訟官所爲亦可痛駭職姓名亦爲指名現告狀聞事分付又以猥濫擊錚人等原情回啓以爲抱川成乙柱爲其父德雯定配請放事也取考曹上配案則成德雯以他人田產妄稱己業欲爲橫奪罪今六月延安府定配其父所坐旣係非理且其到配纔及三四月敢生僥倖之望者極爲無嚴原情勿施狼川崔維嵒以其父宗臣孝行請蒙旌閭之恩事也藉使實蹟可合旌褒除非道臣採摭啓聞則子孫之呼籲干恩曾有飭敎又況今年正月維嵒以此事擊錚已爲勿施則一歲之中再次煩瀆極涉無嚴不可以事係爲父每每曲恕其罪嚴加懲治原情勿施燕歧鄭弘暹爲其先祖故相茶宗派辨別事也戊申秋因其族人弘達之上言禮曹請令臣曹査處而其時判書李秉模筵達勿施則今又煩瀆萬萬無嚴原情勿施考律嚴處泰仁馬之勳爲其先祖天牧改建繪閣事也當初繪形立閣已出獎褒之隆典則後孫之貧不修葺在渠雖甚傷痛是豈上聞天聽敢干匪分之恩者乎民習猥越原情勿施罪狀重勘砥平李楊爲其先祖禮胤復勳事也其祖之削勳旣在久遠則到今後孫之敢生匪分之心極爲無嚴原情勿施自臣曹考律勘處奉化僧一成等寺弊難支事也渠以僧徒四件外肆然鳴金萬萬痛駭各別嚴勘至於寺弊誠如其言不可不痛革令本道詳査決處通川韓光才爲其六寸兄慶義以正勳後裔充定軍役事也不請營邑之決處肆然鳴金萬萬無嚴原情勿施罪狀重勘楊州鄭召史請推田沓事也此等微瑣之事呈訴營邑事理當然而敢爲籲天之計者萬萬駭惋原情勿施罪狀嚴勘泰仁姜德儉其祖先墳山近地隣邑人金廷玉等私立廟宇橫犯其墳山局內事也本訟是非觀於前後營邑及御史決處似非非理之事而侵詆營邑張皇鳴金民習痛駭原情勿施罪狀重勘從之敎以近來擊錚猥濫之弊申飭何如則可以上言之事輒皆鳴錚民習極爲無嚴此必考喧羅卒容奸之致首隸捉來嚴治泰仁姜德儉事問于所謂五監司及一御史從公決給而侵詆營邑之罪有關風化依回啓施行
정조 16년 · 강
京畿監司徐鼎修以擊錚人等捧供馳啓
정조 16년 · 목
狀啓以爲擊錚人楊州寡女李召史原情以爲如干柴場買得於京居兩班宋文載而宋哥買得於金載億金哥買得於成聖烈易主已多文券昭昭故去年喪夫葬於其地矣成哥兩班稱以不賣其地文券中其先世名字亦爲不知云世間豈有如此巧惡之人哉伏願洞燭以爲亡夫掩土之地云矣請令該曹稟處又狀啓以爲擊錚人積城保人鄭一復原情以爲今年五月遭父喪葬於家後落水之邊而此蓋三世傳來之物也不意京居洪秉澤稱以洞口田土皆已買得於昨年云誣訴官家脅捧掘移侤音乞使亡父得保一抔之土云矣請令該曹稟處幷敎以嚴飭山在官從公決給俾無更訴之弊又狀啓以爲駕前白活人南部良女韓召史招內家夫金光澤戊申冬以鑄錢邊首赴役而都邊首李仁郁欺隱家夫自官預下之炭價三百五十兩及松明價八十兩只給一百四十兩其餘渠自偸食各邊首每名貸下條三百兩內又不給一百兩畢竟則御營廳無面條二百七十五兩及貸下條三百三十兩使家夫公然徵納故家藏器皿沒入於報債中將至丐貸之境今春擊錚有推給之判付而尙不推給云矣敎以往復該堂嚴査決給俾無更訴之弊鑄錢一款申飭何如則無論委折以此等呼籲登聞其時次知擧行之該郞及計士等處各別嚴飭分付又狀啓以爲擊錚人抱川故金載中妻趙召史原情以爲渠之亡夫無子身死亡夫生四寸前縣監金載七有三子欲取其仲子䥧立爲亡夫之後乞蒙天恩云矣請令該曹稟處○禮曹回啓以爲繼後之法兩家與受分明然後始爲定給而趙召史原情中初無生家之許與不許直請取以爲子有違法例請勿施允之
정조 16년 · 목
具翼善冠袞龍袍乘輿出摛文院由端暉門詣眞殿行禮訖乘輿出端暉門由仁政門入協陽門還內
정조 16년 · 강
命安春君烿西淸君煋家食物題送
정조 16년 · 목
敎曰今聞安春君西淸君皆以先朝陪從之人又爲陪從於今番陵幸云令該曹食物題送事分付
정조 16년 · 강
遞承旨李得濟李文會以金翰東朴奎淳代之前望也
정조 16년 · 목
得濟文會奉命在外也
정조 16년 · 강
命嶺南陞戶砲手抄上依狀請停退
정조 16년 · 목
該監司鄭大容以災歲民弊狀請壬子式陞戶砲手待明秋抄上敎以依狀請施行
정조 16년 · 강
命中學敎授李明淵西學敎授李殷模禁推
정조 16년 · 목
成均館以中西學當等學製不得設行啓請令政院稟旨擧行政院啓言中學敎授李明淵西學敎授李殷模依定式禁推傳旨捧入而李明淵時帶臺職遞差傳旨捧入
정조 16년 · 강
考下水原儒生應製試券仍施儒武入格人賞典
정조 16년 · 목
以靈壽閣爲賦題下送于本府命該府使李敬懋收券上送親考訖敎曰水原邑內儒生去六月朔應製賦二下一生員李延泰直赴庭試會試三上一幼學趙萬元直赴式年監試會試三中幼學鄭世豊直赴本道公都會額外草三中幼學林勉喆米五斗大口三尾三下幼學尹持昇尹持哲進士許暕幼學黃明漢各米四斗大口二尾草三下幼學洪天浩柳聖儀李龍鎭各米三斗大口二尾次上幼學李弘德金鍾華李仁尙林周喆通德郞申大奎幼學洪樂韺任禹常任百謙沈秀永金致聖權佑沈日魯嚴栽申百顯洪始瀅尹得吉李尙眞閔榮元金星運李厚德任百豊朴周陽嚴載沈晉恭沈鼎魯曺豊振各米二斗大口一尾賜給○敎曰水原邑內武士去六月朔試射時閑良李勉偉柳葉箭貫一中邊三中閑良韓道裕貫一中邊二中直赴殿試閑良李道英貫一中邊一中直赴會試出身李東述等十一人邊二中各米五斗出身李弘龜等七人貫一中嘉善李得弘等四十二人邊一中各米三斗賜給仍敎曰六月朔以志喜之意拔例施賞此意曉諭又敎曰水原邑內武士去七月朔試射時直赴柳聖台柳葉箭貫一中邊二中筒箇一部閑良鄭履權邊三中木二疋出身尹致章貫一中邊一中木布各一疋出身鄭益華等四人邊二中各箭竹四十箇賜給又敎曰水原邑內武士去八月朔試射時出身李益弘等三人柳葉箭邊三中各木二疋閑良尹穦等三人貫一中邊一中各木布一疋出身朴普慶等十三人邊二中各扇二柄賜給又敎曰水原邑內武士今九月朔試射時閑良李勉偉柳葉箭邊四中筒箇一部弓矢出身鄭益華貫一中邊二中筒箇一部閑良朴師綸貫一中邊二中直赴會試閑良鄭碩賢邊三中木二疋閑良權甲金等三人貫一中邊一中各木布各一疋出身朴普慶等十二人邊二中各箭竹四十箇賜給
정조 16년 · 강
飭承旨李祖承行公
정조 16년 · 목
政院啓言左承旨李祖承謂有情勢緣故出去請卽爲牌招允之祖承違牌政院捧入推考傳旨敎曰其時承宣之不卽提稟在於此承宣罷職以後則豈敢以此引義乎此傳旨勿施申飭行公
정조 16년 · 강
命抱川入格武士比較優等人金宗福直赴殿試
정조 16년 · 목
御營廳以抱川擧子四人柳葉箭一巡比較後優等人業武金宗福別單書入敎曰直赴殿試捧傳旨原傳敎下添書事令政院知悉
정조 16년 · 강
遞承旨朴奎淳以徐龍輔代之前望也
정조 16년 · 강
特放定配罪人李柱國
정조 16년 · 목
敎曰旣欲生還宜施終始之澤海州牧定配罪人李柱國特放
정조 16년 · 강
命中學敎授李明淵臺銜遞差傳旨勿施仍飭庠製限內設行
정조 16년 · 목
因李明淵李殷模禁推傳旨敎曰其中李明淵之今番疏啓可謂錚錚無論方略之當否其言則是如此臺臣徑遞可惜遞差傳旨勿施庠製嚴飭限內設行李殷模遞差後日政差出
정조 16년 · 목
羲淳陳疏略曰日前伏見尹永僖放釋之命繼伏見大臣筵奏竊不勝愕貽憂憤之至噫彼永僖之負犯何如而天網太恢王章未伸當初薄補不可謂罰及今全釋太寬本罪刑政之失當胡至此極臣是首討永僖者也其罔赦之罪不必架疊而以若罪犯曲加㴠貸名罰而實寵似貶而伊榮渠有一分人心則固當含恩革心屛息畏法而乃反肆氣蔑法恣意犯禁至登帥臣之啓渠果何所恃而無所忌憚至於如此耶卽此而亦可見其干紀犯分之習而不可諉之薄物細故而止耳近地薄配已失太輕而無端旋宥尤拂輿情在喉舌者繳還職耳乃反辭敎截嚴譴削相續使一世之大義理大是非顚倒乖戾伏乞更加三思亟寢成命焉嗚呼蓋此懲討所關至重在廷諸臣無敢異議此殆一定之國是也彼大臣位居具瞻職是承佐則凡屬聲討之義宜在庶僚之先而伊日奏對乃以永僖謂之經幄謂之無勢夤緣帥臣之事夾帶營護之計不恤公共之憤顯有嗟憐之意推此觀之則大臣平日必以永僖爲無罪懲討爲無義也明矣不然則豈可以罪犯黨逆者稱以經幄名係聲討者憐以無勢乎臣竊爲大臣慨然也臣前在館職非不知一疏陳衷而晩始得見擧條旋又銜命出去自歸伈泄之科而職在三司者尙今寥寥無一人容一喙者臣之所以憂慨者至此而益深且切矣仍念通擬大事也諫長淸選尤屬難愼固不可比同於初任差出之例而殿下不待長官之會議只令次堂擧行者已非所以重其選之道而惟彼承當之銓官亦不免冒膺之歸其爲壞官方而玷名器也當如何哉至如李家煥之通望尤有所萬萬可駭者家煥之不合擬議於淸官自有莫嚴之公議曾所踐歷尙可謂之過濫況此一院之長豈宜復使玷污哉其爲世道之憂誠亦不淺矣臣於見職不以言責自居而事在目下冒陳數行伏願垂察焉敎曰此非挾雜而何托以首討尹永僖之人而自首討已駭然則豈敢更如是斷斷乎況侵詆大臣之無難而拈出經幄無勢等語輕加以慨然之斥大抵大官異於庶官知無不言言無不盡卽其職耳永僖是玉堂則不以經幄呼之乎永僖非閱閥則固是無勢者流也摸索於言語文字之間以逞其跳踉之習者厥罪旣難恕且況政格卽在下之政格也造化之權何可拘掣今通猶備亞三兩堂而雖單參議獨政有特敎例必通擬善乎故相金致仁之奏曰近來人不識事體金石之政格自下無難放倒若於成命之事輒以謂不可揆以事面萬萬寒心云者誠格言也其時以此有申飭於諸臣則今番兩司長官通淸焉敢以不待長官之會議如是容說乎設或未諳格例有此二疏幷及於兩司長官可也獨提諫長通者語不成說諫長諸通之中又獨提李家煥一人者尤驗其精神之專在家煥此則黨私也由前由後世道云云政是自道持平金羲淳亟施削職之典
정조 16년 · 강
司直吳載純疏辭新資賜例批
정조 16년 · 강
重推慶尙監司鄭大容
정조 16년 · 목
壯勇營啓言京外文報自有規模本營狀牒亦有已例而卽見慶尙監司鄭大容報本營關子到付狀則忽以半張紙不具書目單牒呈報來者揆以體例萬萬未安請爲先從重推考允之
정조 16년 · 강
命標旗捧持軍朴四德充定海西鎭率
정조 16년 · 목
兵曹啓言本曹下屬嚴加査問則員役等所告內糧饌旣有本曹例下之物自持往來已成規例今番飭敎之下尤焉敢少忽乎至於驛站供饋一番査問於畿營及該驛一有差爽則死無足惜云驛卒吳必守等所供內炊飯次持糧米入綠楊站炊飯木及菜物得用於該站此莫非不費一時烟價之計死無逃罪云平丘驛吏咸一弘等三人所供內以驛人馬領付色吏到綠楊站近處則該站驛卒略設酒肴申飭之下雖是循例人事宜不可受喫而旣有熟設終不能退却罪合萬死云標旗捧持軍朴四德所供內竪旗抹木待令色吏處欲索前例錢五錢托以抹木之不堅固略干歐辱何敢發明云標旗捧持金德瑞等四人所供內標旗捧持擧行與捧持軍有異雖非今番原無索賂之例云矣驛卒吳必守等驛吏咸一弘等幷決棍懲後捧持軍朴四德嚴棍後移法司照律捧持金德瑞等嚴飭放送○刑曹以朴四德長淵府徒三年定配啓敎以如渠蟣蝨豈可定配乎海西島中定送鎭卒
정조 16년 · 목
秋曹啓言金重淳趙德㴠等臺啓批旨有斯速停啓以爲發配之地事命下矣臺啓今已停止金重淳北靑府趙德㴠熙川郡幷定配所卽爲押送敎以近日北道編配夥然金重淳平安道趙德㴠黃海道更定配所
정조 16년 · 강
命嶺南災實分等依廟堂回啓施行關東災實分等依道伯狀請施行
정조 16년 · 목
備局啓言取見慶尙監司鄭大容災實分等狀啓則晉州等三十三邑置之尤甚慶州等二十二邑置之之次安東等十六邑置之稍實仍以三農俱病一路通歉各樣災頉應俵結數追後陳聞爲辭而他餘條件竝爲後錄矣其一面軍分等事也其一最尤甚被災十一邑尤甚面里新還旣因特敎折半停退而他餘尤甚邑尤甚面里與最尤甚不甚懸殊新還尤甚邑尤甚面里一幷折半停退尤甚邑之之次里之次邑之尤甚里三分一之次邑之之次里稍實邑之尤甚里四分一停退至於舊還無論三等邑竝令停退事也其一田穀失稔萬無本色準捧之勢以相當穀限折半準折代捧事也一山倉餉還今年分給條限三分二捧留平倉事也其一被災最甚民情遑焉處無論尤甚之次隨其緩急歲前救急春後設賑所入賑穀追後陳聞事也其一拯劣米依舊還例停退事也其一推奴徵債依前防塞事也其一定配罪人限明秋勿定配所於尤甚各邑尤甚邑到配者移配他道事也分等依狀請施行面里分等旣多已例湖西道伯之以此爲請亦已許施況嶺南乎但面里難以勝數分等難以的當申飭道臣區別之際十分詳密爲宜尤甚邑尤甚面里新還許令折半停退其餘三分一四分一停退雖似煞有條理大抵甲者乙者屢千石當納之穀分拆其每石三分之一已屬至難之事況四分一乎只足爲吏緣爲奸之資無寧以寧失之義竝三分一停退恐或得勝至於舊還停退田穀代捧山倉餉還之捧留平倉尤甚之次之隨其緩急歲前救急春後設賑拯劣米停退推奴徵債防塞竝依狀辭準施定配罪人之移配爲益則不多騷擾則反甚不必如是已到配者勿論從今以後定配罪人限明秋勿定配所於道內尤甚邑之意分付法府法曹爲宜各道道臣分等狀聞仰請令廟堂稟處便同不易之典而今此道啓初無廟堂稟處之語事體未安請慶尙監司鄭大容從重推考允之○江原監司尹師國狀啓以爲今年農形獰風冷雨卽一道同有之災而以其被風之或猛或輕災傷隨以爲或淺或深而雖慘被之邑有稍歇之面稍歇之邑亦有慘被之面至若一面一坪之內災實不同依例分三等論列平海等五邑置之尤甚三陟等十五邑置之之次襄陽等六邑置之稍實尤甚五邑將以附近邑還穀量宜轉移使之從優排巡以爲春後口食種糧之意己於巡路預先排比還營之後又爲發關其中最貧窮者與該邑守宰相議從便救食以爲接濟計料雖之次之邑被災最甚面里分糶之節口食之方亦當十分料量一體排比一道災總至於六百二十七結六十九負七束較之元劃災則加數爲二百二十七結六十九負七束特許準數加劃則謹當詳閱災簿從實分俵田災爲三百四十二結六十四負二束第此論列恭俟處分今年豆太木麥及皮唐唐米本色準捧其勢無路當捧條中稍實邑四分一之次邑三分一尤甚邑折半以他某樣有裕穀許令準折代捧寧越之田米反遜於他穀請以相當穀代納旣是尤甚邑限折半從民願待明秋還作本色次亦爲許令代捧京外發配罪人勿定配所於尤甚之次邑推奴徵債無論尤甚之次稍實邑限明秋防禁敎曰與田畓加俵事一竝依狀請施行事回論
정조 16년 · 강
楊州暗行御史洪大協進書啓
정조 16년 · 목
書啓以爲初九日伏承入侍之命特令往陵所近處凡係貽弊之事一一採探故先往奉先寺則京鄕人來去者充滿各房密探細察則別無大段作弊之端而憲府下隸三四人率陵軍而來十餘人所喫之飯及多數饌物使之無價備出晩後一憲隸又以監察分付言于僧徒曰名以憲隸討食則一竝勿給之意嚴加禁斷自此以後雖不更來當初徵索誠爲可痛臣於往來之路廣加探察則自文巖民人輩相謂曰今番造橋等節不煩民力鐵械等屬亦皆雇用聖恩罔極云雖至傳語軍抱川則自官或給糧或給錢楊州之軍謂無是例而抱川不過四十八名楊州不啻十餘倍雖欲博施其勢恐難京鄕所屬例給情債多不與受而訓局別武士馬草捧上時下屬濫捧多至欠縮故喬桐陽智兩邑吏密給二兩錢於旗手以臣聞見不過如斯
정조 16년 · 목
御題問通書策敎曰同副承旨持此御題與弘文提學偕往泮宮試取以來
정조 16년 · 강
遣承旨洪義榮致祭于貞明公主祠宇故判書靖惠公洪象漢延諡時賜祭賜樂遣史官宣醞又命閣臣齎前御製于領敦寧洪樂性仍飭公卿以下往與其宴
정조 16년 · 목
敎曰貴主祠宇每欲一拜而遲延至今矣今日領敦寧家延諡時旣遣承旨致祭於貴主祠宇宜有優禮之寵典設宴時一等賜樂遣史官宣醞○時領敦寧洪樂性將延其先諡旣命致祭於貴主及靖惠祠宇仍賜法樂法醞以侈之又飭公卿以下與其宴珂馬盈門樽俎旣設閣臣又奉御製七絕二首齎傳鴻臚傳唱主客迎拜榮寵之隆福祿之盛一世艷之
정조 16년 · 강
副校理宋翼孝副修撰尹致性上疏賜批
정조 16년 · 목
疏略曰臣等昨伏見傳敎下者有持平金羲淳削職之命奉讀數三竊不勝愕貽之至臣等旣未見原疏其遣辭之如何雖不敢知而大抵尹永僖之當初負犯關係至重畿沿薄竄雖緣他罪今此全釋實出意外公議所在孰不駭憤而況彼臺臣以首討之人豈可視以尋常默無一言乎至於經幄無勢等語未免大臣之失言而謂之慨然者不害爲勤攻之規則歸之侵斥不亦過乎雖以諫通事言之未諳格例不過新進生疏之致而諸通中獨提一人臺臣之意苟有不愜則亦何敢只顧黨私之嫌不效無隱之忱乎設或下語過當其在來諫之道不宜過加摧折而批旨不下責敎截嚴罪重譴削豦分過中其有欠於色容之盛德當如何哉伏願特寢金羲淳削職之命伏聞海州定配罪人李柱國有放釋之命渠之罪犯何等深重而島棘之典成命旋寢善地之竄王章又屈而曾未幾何遽蒙特宥輿憤益切於失刑伏望亟命取還使負國蔑法之徒知所懲畏焉批以胡甚大事左發右出如是斷斷不已乎金羲淳削職猶以爲太寬況還收乎尾陳事亦爲不允
정조 16년 · 목
疏略曰伏念臣之臺端難安不可以一二計頃者猥陳一疏略獻二說而上款不惟未蒙允可伊後院官豦分轉加嚴峻至有洪樂游絕島永配之擧夫尹永僖所犯雖使渠自解終不免關係劇逆而樂游所執擧一國共觀只是嚴愼隄防則在朝家消絕培植之分不待多辨而今因永僖全敎之爭難反施重典於嚴討之人是誠何如勸懲耶臣忝居言責其言苟果有一分槪格之力殿下之愈行顚倒政令豈致此甚哉此臣之難安一也下款所請酒禁諸條果皆有牽掣難行之端誠如聖批而試可乃已唐堯用之於治水大事矧玆一號令事而豈獨無參酌可試之道乎只緣臣才疏言輕目下裕民食切急之務未免延施無施行之期此臣之難安二也日前牢信謬例願切陪扈追呈隨駕之單致令銓堂被推昧於儀典卽臣之罪而諉罰該曹臣獨倖逭連値事故竝闕避嫌此臣之難安三也庠生困頓卽臣昨日事也今爲敎授設場考券豈非宿願而第是玉署兼銜則如臣僨錄中人何敢自豦以玉署官而冒膺其兼銜乎乃者因此政院捧入臣臺職遞差傳旨矣臺官去就與他自別恐不可蹲冒此臣之難安四也伏願亟遞臣臺銜改臣兼職以重官方前持平金羲淳疏語臣姑未得其詳而伏觀傳敎下者槪可知又因討永僖而被罪矣至於大臣事政官事無論其言之偏倚過不及當此俗習工默之時孑然抗疏能爲官師之規者介直可尙誠淸朝之美事也大臣亦必樂聞政官亦必甘受而摧折臺言爲累大聖人政德則大矣臣願金羲淳削職之命特爲還收光示轉環之量廓恢來言之路焉李柱國恩造何如生成何如昨夏總戎使甄復也臨筵惻怛之敎實令傍人亦爲之感泣悚慄而又有近日之犯至被島配之典則可謂木石於頑而䐁魚之不若矣生還死還不足爲恤何遽有此放還之命耶亦願仍置以作群下辜恩慢命者之戒也批以言不惟逆于耳文何其礙於眼所謂難安四條太涉張皇至於附陳而條亦非矣金羲淳之挾雜嗜黨敢謂之介直可尙乎李柱國之竄配宥釋出於尙寬之好意思則爾乃曰生還死還不足爲恤者新進詞鋒何太迫切非不知卽賜處分而全篇旣異於羲淳間有不效俗垢之句語以此姑安徐爾其物辭察職
정조 16년 · 강
以徐榮輔金履成李庚運爲承旨前望也
정조 16년 · 강
命禁府都事李普源拿問重勘
정조 16년 · 목
幸行時以生疏新進塡充考喧也
정조 16년 · 강
飭江原監司尹師國平海蔚珍三陟等邑區別面里新還排比分等停退外此諸邑不得不停還處拔例狀聞
정조 16년 · 목
敎曰昨見東伯狀啓平蔚爲尤甚三陟爲其次與其臨時停糴曷若依一副規模預先發令使民曉然知之得以安其心息其肩之爲公私而便新還折半或三分一間令道臣就其諸邑中區別面里略綽排比次次分等停退後狀聞外此諸邑面里之不得不停還豦以其意見拔例狀聞大抵此道臣久於其任熟諳物情以接濟之方欲一委之須知此意無濫無不及要以濟我東民爲心事令廟堂嚴飭分付
정조 16년 · 강
判敦寧李敏輔上疏賜批推承旨徐榮輔重推承旨李祖承
정조 16년 · 목
疏略曰臣於諸卿宰勘罷之命竊有所萬萬兢愧者不敢不據實自暴蓋臣總管旣解之後事當卽就候班雖緣急切未及周旋而若其問安闕參臣與諸臣一也惶懍靡措落後入來及其現告之出也臣獨免焉豈以臣總管遞代之文蹟始頒於夜分故處之以陪衛之列有所區別於其中耶在臣私義至於經宿而終不敢以事會之已過厭然自在冒入短章伏乞亟勘臣罪以肅朝綱批以意謂入於現告今聞無端取舍果涉斑駁該房承旨推考然卿老人也驅馳之餘總管之遞免且在夜分揆以事勢未參不足深咎卿其勿辭行公今聞卿疏昨已到院而政院退却始因入侍承宣之言而尋見當該承旨從重推考
정조 16년 · 강
粱山郡守成種仁上疏賜批
정조 16년 · 목
疏略曰五月十六日之雨六月十六日之雨曁二十五日之風雨江海震蕩闔郡沈沒一望亦地無復餘存而七月二十三日之夜半風雨又是壬戌乙亥之所無人命之渰壓畜物之漂失亦旣甚多則山野變易家舍頹仆又不言可知矣本郡有三大堰其一卽邑坪二十里堰也其一卽郡南巨島三十里東而堰也其一卽黃山驛左右長堰也所謂邑堰則郡前大坪距江口稍間故粱民之農場生業多在於此但出峽之水衆流皆會橫撞郡基截破田陌故壬戌大水後其時道臣築二十里長堰乙丑又潰自朝家捐米補築其後有水災則發民塡補遭此無前大水潰決頹圮者爲一千一百餘把其他缺落三步五步在在皆然所謂島堰則合爲三萬餘把而取土補莎皆在堰下故用力甚省及至今夏之雨全島墊沒平陸露出尺量破堰則決走爲川掘去成坎者爲三千餘把大抵本郡爲二千一百八十餘戶而漂壓爲六百六十五戶其中島民漂壓爲三百六十二戶則被災之慘又是境內之最所謂黃山堰卽郵館所在之地堰內田土皆是馬位而全坪所賴亦自不少今夏大水家舍漂沒不知其幾堰下田畓瀦而爲澤驛民又何以保存乎今此三堰實係民命改築一事豈容少緩黃山堰修廢便否非臣邑所可臆斷竊以爲島堰則不可不築邑堰則永破者不可復築而亂流則又不可不防也邑坪築堰假令更費財力比前增築不出明年夏月必無幸矣雖然一任川水之亂流而不爲隄防則不但民業大窮邑里城府亦無支撑之望臣相察地宜則因其天作之水道略費人功之疏鑿斜築新隄恰滿八百把方可會通於舊川而有殺湍安流之勢如是則功役大省後災可避土有耕作之望邑無潰圮之慮也至若島堰蓋自洛江淤塞之後浸齧之患比年有之若又有如今夏大水則一片堤堰不能抵敵此亦不必復築而但本島東西十里南北二十五里土品膏沃落種一斗得穀三斛田沓結總爲一千五十結籍內籍外槪不下七百口又從以魚利蘆利皆足資生今欲遷徙其民空棄其地則無所事於堰而若以爲民不可遽移土不可全棄則堰固不可不築邑川新防之所爲八百把島堰更築之豦爲三千把料度其役丁所八則邑堰廣可六把高可二丈每把容入十丁而八百把之役丁當爲八千名島堰廣可三把高可丈餘每把容入四丁而三千把之役丁當爲一萬二千名合而計之槪不下二萬名如得其般穀物每丁一日雇價各給皮穀一斗五升則費了一千五百石可得一萬五千名而不足五千名則官民相議隨勢抄付自可完役而告功又況董役之地兼寓賙飢之政諸弊自除衆利自隨若以臣言謂或可採則內而廟堂外而方伯博訪日後奠居之圖別加存恤早爲之所畢竟維持殘局使得列於七十州之一卽臣之日夕所顒望而亦粱民之視以爲聚散存亡之機者也情急敷陳語多僭越伏願勘治其罪矜察其言焉批以粱民之最被墊溺聞於筵臣之言觀於道伯之啓槪可依俙領略而猶不料若彼之甚也言念民情如在目中旣知之不可不亟捄欲捄之又不可不補之助之特允疏中之請俾完足食之功令道伯拮據可行之策斯速指一狀聞爾其召集父老民庶以朝家軫念之由多般慰諭皆得以安心奠業無負差遣之本意
정조 16년 · 강
遞吏曹參判李秉鼎參議徐邁修
정조 16년 · 목
政院以秉鼎邁修違牌請推敎以情勢似然許遞
정조 16년 · 강
刑曹參議徐榮輔陳疏徑出賜例批
정조 16년 · 목
榮輔以持平金羲淳疏斥諫長通望引嫌也
정조 16년 · 목
以李洪載爲大司憲權以綱爲大司諫洪克浩爲持平申馥爲修撰金文淳爲同經筵李相璜爲西學敎授朴祐源爲吏曹參判申耆爲參議金仁柱爲童蒙敎官
정조 16년 · 강
科次九日製試券于誠正閣
정조 16년 · 목
敎曰九日製居首三下生員李鈺直赴會試單三下進士吳泰曾生員安光集各給二分次上生員韓啓重進士李光顯各紙二卷賜給
정조 16년 · 강
遞前承旨徐榮輔施司直李鎭復開城留守丁範祖不敍之典
정조 16년 · 목
政院啓言今番幸行時問安班不參卿宰罷職現告中副司直李鎭復開城留守丁範祖當入而不入副總管李東郁宜拔而混捧原傳旨改付標以入敎曰判敦寧一人外又如是其當入不當之相混殆若取捨然後弊所關不可無飭當該承旨遞差重臣則早已自首因政院之不捧今始登徹至於而宰臣則恬然晏如或後時强爲或訖無一言莫曰微事獨不關於廉防與分義乎豈特添書傳旨而已乎行副司直李鎭復開城留守丁範祖竝施不敍之典
정조 16년 · 강
命吳載純判府事加設啓下
정조 16년 · 목
兵曹以載純陞資輔國當爲知中樞而時無見窠依例作闕下批啓敎以是誰之孫旣爲當資何可降付知樞判府事加設啓下
정조 16년 · 강
刑曹以金重淳泰川縣趙德㴠松禾縣更定配所事啓
정조 16년 · 강
京畿監司徐鼎修以楊州牧使李敏采依傳敎招致本州父老給米有差馳啓
정조 16년 · 목
狀啓以爲該牧使牒呈幸行時本州父老三十九人中年八十以上米五斗七十以上米三斗依傳敎招致官庭一一面給報來父老職姓名年歲及題給數父開錄于左資憲趙二萬年九十姜周鳳年九十崔泰永年八十一嘉善金光郁年八十五金在源年八十七折衝金萬龜年八十通政鄭順金年八十池景雲年八十方冬之金年八十三李世命年八十忠義衛朴世位年八十良人崔德良年八十五呂者斤老味年八十黃聖根年八十一南宮迪年八十一以上各米五斗嘉善金光麗年七十七李永春年七十六折衝朴世弼年七十九黃震善年七十五玄弼茂年七十二任世銓年七十七通政朴始謙年七十六車斗興年七十二鄭興僑年七十七前訓鍊院判官黃聖奎年七十三司果崔鎭泰年七十七申世斗年七十七良人李厚彬年七十五金世敏年七十崔斗永年七十金重輝年七十八平守正年七十七朴守學年七十金分男年七十二金奠碩年七十三金奠金年七十宋弼河年七十二李命復年七十五李成才年七十以上米各三斗
정조 16년 · 강
分揀檢閱林景鎭禁推
정조 16년 · 목
景鎭疏陳病狀徑出因政院啓辭有是命
정조 16년 · 강
命司饔直長趙用鎭陞敍磁器燔造員役等米布題給
정조 16년 · 목
因該院磁器燔造官以下書啓有是命
정조 16년 · 강
遞承旨徐龍輔洪義榮
정조 16년 · 목
龍輔不爲仕進義榮致祭進去也
정조 16년 · 강
以李家煥爲承旨前望也尋遞
정조 16년 · 강
召見入格儒生于誠正閣命儒生未及來待人賞格勿施推大司成金方行汰入直久任郞廳權中憲館吏下屬令攸司嚴治
정조 16년 · 목
入格儒生李光顯韓啓重不卽來待故有是命
정조 16년 · 강
判府事朴宗岳陳箚賜批
정조 16년 · 목
箚略曰輦過之路駐蹕設科只許楊抱人赴試者亶出於慰悅兩邑儒武之盛意也卽聞兩邑入格儒生多有未準式云未準三式則不許赴擧乃是金石之典士習不古肆然冒赴極爲無嚴亦關後弊臣謂令畿營考出帳籍未準三式者亟命拔榜以重科規焉臣忝叨主試旣有所聞不敢不言批以越格參榜果多有其人云則如卿主試者似欲如是釐正亦不可徑先拔榜令該道査聞儒生設欲冒入旣有禁亂則焉敢委之以紛沓中未及致察乎當該守令之罪亦爲査啓事分付道臣仍命此批答遣史官傳諭
정조 16년 · 강
吏曹參議申耆陳疏辭職賜例批
정조 16년 · 강
以洪明浩爲兵曹參判朴祐源李得濟爲承旨洪樂恒爲修撰竝前望也
정조 16년 · 강
京畿監司徐鼎修以抱川李聖郁山訟摘奸後圖形馳聞命秋曹論理回啓
정조 16년 · 목
狀啓以爲發遣臣營補禆司果李羲山詳細看審尺量步數圖畵山形以其步數則自李聖郁父母墳至前校理徐有鍊叔父墳爲八十五步四尺而坐立俱見以其坐向則徐冢向南李冢向西決訟官卽時縣監吳泰詹云敎以觀此狀辭雖曰坐立彼此俱見必有入葬之先後刑判招問營禆論理回啓
정조 16년 · 강
分揀掌令權坪禁推
정조 16년 · 목
坪過限不上來因政院啓辭有是命
정조 16년 · 강
御春塘臺行抄啓文臣親試及秋等試射兼行別軍職以下諸武臣試射泮儒應製仍命親試在家製進親試試官李秉模朴祐源徐榮輔試射試官徐有防徐龍輔尹行任曺允大李翼晉
정조 16년 · 목
試官及抄啓文臣入庭行禮訖命發射五色小布十巡敎以抄啓文臣持平嚴耆本職許遞又命居齋儒生由集春門入與文臣一體應製以擬本朝領敦寧府事洪樂性謝於先臣靖惠公延諡設宴之日命子承宣義榮侑祭又命閣臣奉御製史官領內醞禮郞押一等法樂飭令公卿以下往會以侈之爲箋題使文臣及上齋生製進以丹楓亭爲銘題使寄齋生製進命設朝食堂亦令侍臣與食文臣試射訖典籍申漵副護軍尹寅基以無分飮罰盃入格文臣施賞有差副司果金違淳二十二中陞敍校理李錫夏二十一中豹皮一令前持平嚴耆十六中虎皮一令待敎徐有聞副司正安廷善李弘達俱十二中各筒箇一部副司正沈能廸及第宋知濂崇陵別檢尹行直俱十一中各箭竹一百箇副司果申星模李羲甲俱九中各箭竹八十箇前持平鄭魯榮八中箭竹六十箇及第金義淳七中箭竹五十箇前都事韓用鐸六中副司正閔致載五中副司果沈奎魯前持平洪秀晩副司正金熙華司僕正南公轍俱四中校理金熙朝副司果金祖淳副司正沈鎜俱三中前校理宋祥濂副司正權倚俱一中各箭竹五十箇賜給又命別軍職宣傳官五衛將武兼部將守門將差備官等亦爲試射柳葉箭一巡予謂抄啓文臣等曰爾等各謄親試題在家製進以再明日朝爲限見今禁苑秋高景物澄鮮詩料頗饒政宜聯句文任以下亦皆同製予將招韻爾等隨招隨題勿拘坐次仍招示東韻副司果李相璜先書起句諸臣陸續書之御製結句又命南公轍等更加釐正武臣等試射訖別軍職張夢說以貫一中邊二中居首陞敍其餘入格武臣施賞有差命侍臣及抄啓文臣泮儒宣饌考下試券施賞有差箋三中進士安光宇紙二卷筆三枝墨一笏三下進士李卿尹宋鈺各紙二卷筆二枝墨一笏草三下進士南翼中朴喜進紙二卷次上進士朴長暻草次上進士李日煒各紙一卷銘三上生員韓啓重紙三卷筆二枝墨一笏三下進士李光顯紙二卷筆二枝墨一笏次上幼學孔胤恒紙一卷賜給
정조 16년 · 목
吏曹判書李文源更許由暇而政院因文源違牌請更牌招也
정조 16년 · 강
補修撰洪樂恒加平郡守
정조 16년 · 목
樂恒違牌敎曰多年之餘有此點下則義當踢蹶敢生違牌之計乎加平郡守除授當日辭朝時任郡守遞付京職
정조 16년 · 강
罷大司成金方行職中批李家煥代之
정조 16년 · 목
敎曰今因諸文臣射製招見泮儒居齋者一體應製出於待士之美意則所謂關西鐵山儒生稱以訴籲伏地於題板之下者萬萬駭然問名出付攸司下送該道伯豦嚴加重繩事未前聞不可無飭當該大司成罷職又敎曰前承旨李家煥大司成除授牌招
정조 16년 · 강
大司成李家煥上疏賜例批
정조 16년 · 목
疏略曰臣畸孤譾劣最居人下而拂拭陶甄㢠出格外每一循省常切若驚迺者薇垣除旨遽下於陪扈之班逃遁無路章皇出肅豦義之際撫躬自慙抨彈之至側耳以俟果然金羲淳之疏出矣原疏旣未承批雖未知遣辭之何如而要其大意不出於論臣之不合諫長則是誠的確之論也臣方自引之不暇而羲淳言之是臣之意羲淳先之實臣之大幸也況伏讀傳敎下者辭意鄭重歷拈段落劈破無餘臣莊誦銘鏤庶幾奉此恩言退伏自靖沒齒無憾不意玆者以臣爲成均館大司成臣身狼狽固所不恤而其如玷名器而駭瞻聆何人器不稱臣實自知時論不許固所甘心而若臣之所自悼者爲人臣子曾不能陳力就列少酬造化反以曲庇之勞遺之君父譬之父母有顓蒙㷀羸之子未嘗效志體之養出門逢人輒被蹈藉爲父母者不忍棄擲提携保抱置之袵席則爲其子者其將揣分量已退伏堂奧耶抑將恃愛肆姐胡走妄行重胎父母之憂耶此箇事理皎然參倚雖欲轉動其勢末由惟有息影斂跡歌詠聖澤以畢餘生伏乞亟賜還收以安私分
정조 16년 · 강
有政吏曹參議中耆進
정조 16년 · 목
以李文會爲大司諫宋翼孝爲執義姜世綸爲掌令李相璜爲持平尹羽烈爲獻納李殷模爲修撰李秉鼎爲左尹
정조 16년 · 목
箚略曰臣宜去不去淟涊蹲冒有關廉愧之事式日生矣臺臣金羲淳之疏雖未見全本以所下傳敎觀之以臣之向日筵席因湖閫事偶爾言尹永僖之無足爲可吐之剛爲把持之資而言之也臣言之當爲罪與不當爲罪付之公眼公議而已臣不必自費多言而第臺臣之意若果亶出勤攻則臣雖狹小其所樂聞寧不副李明淵疏中之語耶雖然臣忝居百僚之首以不貲之身出入於臺疏堂箚抑之揚之之中者殆成日課其爲羞愧亦大矣伏乞遞臣相職以謝人言松留回薦今已畢受事當完薦以入而臣不敢以大臣自居則安敢當廟薦之事乎緣臣情勢使管理重任癏曠此尤臣罪亟降威罰批以嘗聞昔之善爲相者之言曰凡有忠慮於國者勤攻吾之闕則事可成功可趐足而待古人之孜孜於國納忠慮好勤攻與俗相之示人不廣太相及然者蓋如許矣觀卿箚語亦足知休休卿旣應之泰然則哆兮何累於卿而辭巽於薦剡一事耶卿須安心勿辭卽起示事仍命此批答遣史官傳諭
정조 16년 · 강
禁推大司成李家煥尋分揀仍命牌招
정조 16년 · 목
家煥違牌有禁推之命矣旣施飭勵故旋又分揀更爲牌招
정조 16년 · 강
命承旨金翰東禁推入侍諸承宣重推尋命翰東分揀
정조 16년 · 목
左議政蔡濟恭疏批姑未書下而以草本徑先頒布故也○政院以翰東禁推請依定式遞差敎以以敬大臣之意雖有處分生疏所致分揀
정조 16년 · 강
命大司成李家煥更爲牌招
정조 16년 · 목
家煥再牌不進政院捧入罷職傳旨敎以焉敢若此只推更爲牌招
정조 16년 · 강
正言韓商新李明淵聯疏賜批
정조 16년 · 목
疏略曰臣等伏見傳敎下者以前承旨李家煥爲大司成夫大司成之爲任非尋常官職之比主首善之地爲師儒之長苟非地望淸重學術精明者則決不可以容易擬議也明矣家煥之文華淹博臣等亦豈無聞知而奈其至親釁累終難置之於華顯之列則殿下雖以惟才是用之聖意有此特授之旨而獨不念名器之不可以玷污官方之不可不愼重耶且彼之以諫長望招人言屬耳殿下是命無或近於激成者然耶夫激非中庸之道以殿下聖明豈有此過中之擧而適其事會相近實不無是嫌伏願殿下更加三思李家煥大司成除授之命特爲還收以重名器以光聖德批以大司成李家煥之除牌才降爾等之聯名疏隨至中批一家煥是果關於呼吸乎汲汲恐後若將登陴爾等須休勞
정조 16년 · 목
疏略曰洪樂游之申嚴懲討金羲淳之不替箴規毋論事之大小當此寥寥之時新進切直之風固宜培植之不暇而乃反摧折無餘或竄或削譴罰過中臣於是不能無憾於天地之大也堂疏臺章俱殫匡救之忱而亦未蒙敷納之恩臣恐言路益無開張之望區區過計之慮豈但爲一二臣處分之失當而已哉亦願亟寢成命以光聖德批以老鍊者何如是乎洪樂游竄固可矣金羲淳削亦歇矣乃及救之乎
정조 16년 · 강
命嶺沿封進半乾全鰒及樂材限明秋停免尤甚邑與沿邑封進朔饍限麥秋停免
정조 16년 · 목
敎曰因內局半乾全鰒封進思之以今嶺沿民事豈可下箸況皮荻票停封則魚物何異乎半乾全鰒及藥材限明秋勿封事分付嶺南朔饍物饍中尤甚邑封進者限明年麥秋一竝停免沿邑所封無論稍實與否一體勿封事分付殿宮進獻亦已仰稟依前例同爲照此擧行事令廟堂三懸鈴行會
정조 16년 · 강
特補正言韓商新玉江萬戶李明淵梨洞萬戶
정조 16년 · 목
敎曰李明淵韓商新等疏激非中庸之道云而仍以爲過中之擧惜乎誤讀中庸古有胡廣今見兩臺臣中也者不偏不倚無過不及也如許之職爲者獨爲則烏在其不偏倚乎糟粕煨燼造化之權也權而無衡莫卞輕重不及則過予之中庸卽夫子所謂君子而時中彼少年兩臺黨比之習非不欲嚴處激則適爲渠曹所藉說商新補玉江明淵補梨洞又敎曰新除授萬戶當日辭朝時任萬戶遞付京職
정조 16년 · 강
承旨徐榮輔李庚運聯疏賜批
정조 16년 · 목
疏略曰臣等於臺臣韓商新李明淵等外補之命竊有不勝憂慨之至者設置臺閣將責其正言不諱也言而是則嘉弊之可也採納之可也雖使其言有不槪於淵衷者亦當優容以養敢言之風乃聖世美事也兩臺臣居言責之地進匡救之義少年言議可長而不可遏則何殿下遽加推折乃至於是乎臣等竊以爲今日豦分或不無所激於前後臺疏一轉再轉遂致過中之至此也然則而臺臣所謂激成云者恐或近似之矣不然臺閣殿下之所優待也奈何以論一人言一事而斥逐之不踰時也竊恐言路由是而阻朝象由是而乖非細故也臣等職忝惟允玆敢瀆冒伏乞收還兩臺臣外補之命以光聖德焉批以嗜黨之臺臣尙不可補之乎爾等之挺身右袒深夜聯疏可謂嗜黨之不足至於護黨萬萬駭然爾等當嚴處其瀆擾委折爲先首實以啓
정조 16년 · 강
推閣臣徐榮輔閣吏令攸司科治
정조 16년 · 목
居齋儒生應製榜目自政院修啓敎曰御考榜例自內閣修八則閣臣皆睡乎當該閣臣推考閣吏令攸司科治
정조 16년 · 강
施承旨徐榮輔李庚運不敍之典以李尙度朴奎淳代之前望也
정조 16년 · 목
榮輔庚運等啓言以臣等聯疏批旨爾等嗜黨之不足至於護黨其瀆擾委折首實以啓事命下矣臣等伏見處分之過中不勝憂愛略陳短疏自付惟允之義及伏承批旨相顧慚悚自恨誠意之不能仰格也我聖上今日中批之擧遽在於憲臺譴削之後處分或近於激成竊以爲誠有累於大聖人中和之德也兩臺臣乃能抗章陳籲以救匡救之義則政宜開納以長敢言之風而今乃推折斥逐琅函才上玉玦旋催嚴命洊疊景色蒼黃臺閣重任也譴補大郵也今以論一人而便黜於絕塞乘障之地此何擧也人主聽言惟觀其言之當否不當以黨私疑之也在言責者亦要其言之當理而已不可以跡涉黨比而自阻也臣等以爲殿下此事一擧而有三失中批一也激於臺言二也摧折言官三也臣等非不知深夜瀆擾之爲懼而愚衷耿耿尺疏聯籲冀回天聽臣等雖甚無似豈敢挾雜私意自陷不誠之科乎斷斷寸忱亶出於聖德之或累言路之將閉朝象之漸乖而已此外無他可達之辭敎以兩臺臣處分胡大事也深夜瀆擾爾等之罪一也以門鑰已下無他承宣之致不得問啓先使首實則乃敢章皇游辭如是自明爾等之罪二也爾等雖極口發明於挾雜而自不免手脚呈露此非首實而何爾等爲先施以不敍之典留門出送其代前望單子入之待下批牌招察任連日酬應之餘以承宣幾至撤漏豈非無狀之甚乎
정조 16년 · 강
重推大司成李家煥承旨李庚運禁推注書李海淸汰假注書李毅遠
정조 16년 · 목
家煥三牌不進政院捧入罷職傳旨敎曰堂上三品不敢一日三違牌係是不易之法典則焉敢越例違牌又焉敢越例捧入乎爲先從重推考此傳旨勿施仍以前牌各別催促捧納承旨亦爲從重推考呼望之常時不能檢飭注書禁推傳旨書入注書汰去
정조 16년 · 목
因普源拿問重勘傳旨敎以公罪照律單記勘放義禁府以杖一百公罪牧贖放送啓允之
정조 16년 · 목
吏曹啓言因淮陽民申世泰上言其父夢錫再昨年別恩典時年八十當爲加資而見漏本曹回啓請考京帳籍稟豦批旨依回啓施行命下矣卽接漢城府移文則夢錫年歲果無差錯似當加資事係恩賞請上裁敎以依例加資見漏而未能致察當該道臣推考
정조 16년 · 강
召見藥院三提調于誠正閣都提調洪樂性提調徐有隣副提調朴祐源
정조 16년 · 목
日次問候也○樂性曰臣於日前爲進箋入來私覿於慈宮而臣於三十餘年後復爲仰膽非但諸節之比前無減韶華猶勝於昔日仰膽時區區下情實不勝慶忭之忱予曰慈宮周甲不遠喜懼之心一倍而予則長時省覲故諸郞猶未詳知矣今聞卿言懽欣之極如有所得矣樂性曰臣家延諡日恩榮實曠絕千古而至於御製與宣醞賜樂尤出常格聳動臣隣誠不勝感惶之忱矣予曰今番卿家宴集非但近來搢紳間初有於朝廷亦可爲賁餙太平矣樂性曰日前特召洋儒於春臺仍爲親臨食堂應製而勸獎宣饌而慰忱實是昭代盛事而又以日前臣家所被恩榮爲御題尤不勝惶感無地矣予曰於儒生亦可謂盛擧矣有隣曰昨日儒生輩旣醉以酒旣飽以德莫不懽樂云矣樂性曰敦府有釐正事而判敦寧受由在外主管無人於惠廳亦有相關者使惠堂從便釐正似好矣予曰如有相關者商確釐正可也
정조 16년 · 강
命嶺沿藥材九月令措備者依前封進十月令以後往復道臣原價與藥材間量宜輸送
정조 16년 · 목
藥院提調徐有隣啓言伏見夜下傳敎嶺南沿邑封進朔膳物膳限麥秋停免而至有半乾全鰒藥材等屬限明秋勿封之命矣考見惠廳會案則內局藥材皆以會儲米給價封進便同京師之貢物與出於民者有異一例勿封則反有貽弊之慮九月令已措備者使之依前封進十月令以後往復道臣原價與藥材間量宜輸送恐合事宜矣從之
정조 16년 · 강
召見有司堂上徐有隣譯院提調徐有防朴祐源及冬至副使徐龍輔書狀官金祖淳于重熙堂
정조 16년 · 강
特補大司成李家煥開城留守
정조 16년 · 목
政院以大司成李家煥出牌經宿終不入來請推考允之敎以牌去來嚴飭家煥違牌政院捧入罷職傳旨敎以違牌迄可休矣獨不念分義乎只推更爲牌招家煥再牌不進政院又入罷職傳旨敎以只推更爲牌招違牌勿爲呼望家煥三牌不進仍爲懸牌敎曰以器使之意授量才之職者鬧端層起看作氣郞何異於欲其入而閉其門乎且以事體分義言之堂上三品之一日三牌不進已違法典況懸牌之禁亦無難冒犯不可以情地之如許一味申飭行公官品之高低雖間內外之輕重自別大司成李家煥特補管理使卽爲辭朝當日赴任
정조 16년 · 목
敎曰承旨李尙度擧措萬萬駭然敎書使卽撰進而與僚負立異敢以知製敎所不爲之事臣豈敢爲之等語咆喝司謁甚至入侍命下之後又欲逡巡如許貌樣前所未見爲承宣者無論言之是非雖或容說於絲綸間當否則猶或可也旣領布又擧行獨於敎書撰進一事如是之際首尾橫決其在國體不可尋常豦之左副承旨李尙度爲先削職
정조 16년 · 강
召見開城留守李家煥于誠正閣
정조 16년 · 강
以呂善亨爲承旨前望也旋命許遽
정조 16년 · 목
政院以善亨年限已過啓稟敎以老矣兼欲召還本職許遽令該曹付軍職
정조 16년 · 강
以李煜爲定州牧使口傳也
정조 16년 · 강
景慕宮展拜命以明日爲之
정조 16년 · 강
命平壤武烈祠致祭獻官以李提督孫行副護軍李源爲之大祝及諸執事以道內守令中曾經玉堂人與堂上有履歷武弁塡差行禮時用軍樂獻官以下着甲冑禮成翌日大饗參班武士仍行試射又命道臣就倣永柔三忠祠儀式成出卽目
정조 16년 · 목
平安監司洪良浩狀啓以爲武烈祠文武講堂及大門營建之後次第訖功而正堂亦爲修葺心其楹礎改其丹艧駱參將位版按式造成以今月二十八日涓吉妥靈計料致祭時香祝請令該曹及期下送敎以祭文已製下獻官則以李提督孫行副護軍李源爲之奉香祝到大同江越邊卿具櫜鞬率旗鼓威儀迎導至武烈祠如儀行禮行禮時用軍樂服色則獻官以下參班監司守令皆依宣武祠提督祠堂祭儀着甲冑大祝以道內守令中曾經玉堂人塡差諸執事亦以堂上有履歷武弁守令差定禮成翌日獻官爲上試監司爲副試大饗參班武士仍試柳騎鐵三技柳之三中四分以上騎之三中鐵之百三十步以上皆直赴殿試柳之邊三中騎之二中鐵之百二十步皆直赴會試其餘入格人自本道分等施賞後開錄狀聞獻官復路事回諭制度重新事體自別卿其就倣永柔三忠祠儀式之肅廟朝成命成出一部卽目以武列專其事而其所需用拔例留意俾有舊武衛之實效事一體回諭
정조 16년 · 강
推畿伯徐鼎修仍命抱川山訟決給於盲人李聖郁
정조 16년 · 목
刑曹啓言山地形便入葬先後叩問於摘奸營裨仍又査實於擊錚入李聖郁則山地全局曾是朴哥之墳山禁養豦而朴山無后便作閒地徐哥之入葬於白虎麓已爲四十七年李聖郁則以朴哥外孫丁未年葬其父於朴山下麓乃是卽今相爭之地也聖郁雖是朴哥外裔山地當以後入爲主徐哥入葬爲四十七年步數逼近爲八十五步坐立俱見徐哥禁葬事理當然而聖郁之葬父已爲六年祔母與新葬有異則不禁於初葬之時督掘於祔葬之後致有此稱冤之擧聖郁已葬之冢雖不可移掘訟理則自歸於落科此後則母敢更爲繼葬於徐山逼近之地事請分付敎以抱之徐强班也兼有竝吞之勢則唉彼訟隻之無勢又無目者爲彼所凌當不得保其葬親之地豈不切矜悶乎徐之用山訟者之葬地雖似有先後久近之別溯以論之卽渠外山之傳來者則徐哥卽客也設令眞箇偸葬爲徐哥者許多年不禁無一語今忽潛囑色倅爲此荷杖之計而色倅之到任數日先爲徐哥右袒之政未嘗念及於民事者萬萬可駭令道臣嚴査受私囑不恤民委折卽爲狀聞則當有豦分矣本訟以先後定立落判付旣丁寧則以依俙彌綸之說不扶不抑似勝似負糊塗回啓者甚矣卿之規模也卿則推考本訟決給於旨人李聖郁豦此後若以聖郁山事徐哥中有起鬧之端者以拒逆律嚴刑定配事分付道臣
정조 16년 · 강
重推兵判李秉模遞承旨金翰東
정조 16년 · 목
因兵曹侍衛節目敎曰訓將明日以習陣進去則節目誤以領軍磨鍊當該堂上從重推考捧納承旨遞差坐直無人左承旨牌招入直
정조 16년 · 강
左尹李秉鼎上疏賜例批
정조 16년 · 목
疏略曰臣於銓任夫豈有復冒之勢而日前恩除忽降於帳殿眤侍之際遂乃冒沒出脚倉卒副急而癚疣難掩醜拙蓋露果因臺通一事以致公議峻發臣誠滿心愧恧莫省攸措惟當受以爲罪何必費辭多卞而第其伊日事實有不得不略暴者長銓有故亞三銓備員則因特敎行政通擬已例可按而猶不敢厭然冒膺前席力辭未蒙及汗聯疏請寢又復見阻則政格云云無或欠諒至若諫通之以承宣擬入郊次駐輦促敎荐下臣於是乎未遑商度率爾承當致使激揚之素執反歸官方之自壞臺臣所論亶出憂慨而反被嚴譴亦爲臣難安之一端職名雖改兢蹙自如伏乞聖明勘臣之罪以伸臺議
정조 16년 · 강
都承旨朴祐源上疏賜批
정조 16년 · 목
疏略曰卽伏見昨夜傳敎下者有而臺臣黜補之擧兩承宣譴罷之命竊不勝憂歎之至噫言地之彈墨未乾賢關之中批忽下兩臺臣之聯章抗論不害爲箴規之美事而不惟不賜允可乃反過加推折遽爾譴補於絕塞乘障之地聽聞駭惑景色愁沮院僚之一言匡救亶出惟允之義則殿下又何爲而有此過中之處分也伏乞亟收兩臺臣斥補兩承宣不敍之命以光聖德焉批以臺臣承宣事勿煩
정조 16년 · 강
持平李相璜上疏賜批仍命永刊三司之望敍前僉使尹永僖
정조 16년 · 목
疏略曰臣於殿下近日豦分實不勝萬萬憂慨之至討一罪關黨逆之尹永僖而洪樂游則竄逐荒徼進一匡救袞闕之言而李明淵韓商新則斥補窮塞徐榮輔李庚運則盡箴規之責而至蒙不敍之典不意聖明之世有此過中之擧也夫樂游以一眇然末官抗旨不撓以盡嚴討之責者是可獎乎可罪乎兩臺臣之誠切獻替挺身抗疏者諫官之直氣可尙也兩承宣之職在惟允聯名覆難者近臣之良規可聽也殿下縱不能包容而㴠假之奈何推折之至此乎殿下始因一憲臺之疏而有中批之命再轉三轉而諫臣逐而承宣罷轉而又至有管理使之命殿下此擧得無近於激之云乎激則不中於大聖人中和之德果何如也始以威罰而脅制之又以黨私二字鉗勒之將使今日廷臣不敢出一言論一事惟以唯諾爲恭奉承爲忠然則殿下將安所事於耳目喉舌而任之以言責出納之事也伏願殿下勿以銷印爲嫌亟回轉環之量特寢洪樂游永配之典尹永僖則亟命島配以盡勘懲之方昨日諸臣豦分一竝還收使朝象靖而言路闢批以幾年簪筆厚被陶鑄則夫夫雖懷舊習爾爲敢乃爾而今此疏論一見可駭再見尤悖承宣臺臣之被譴事猶屬微事姑無論乃敢右袒洪樂游謂以抗旨不撓至請放釋而反以黨逆二字加之於尹永僖更請島竄爾目中無國綱乎無臣分乎管理使外補出於造化之權則又敢帶得譏諷之說甚至曰脅制鉗勒使廷臣不得出一言云者萬萬縱恣萬萬妄錯爾則爲先永刊三司之望如許上疏豈可捧入當該承旨遞差放送猶如是云云敍用則將如之何乎前僉使尹永僖給牒敍用
정조 16년 · 강
大司憲李洪載執義宋翼考聯疏賜批
정조 16년 · 목
疏略曰臣等伏見夜下傳敎兩臺臣外補之命兩承宣不敍之典何其豦分之乖當也噫臺臣抗章實效匡救之義承宣聯籲亦出憂愛之忱則在聖上翕受之道固宜表獎開納以長敢言之風而乃反嚴命荐下斥逐之摧折之景色倉黃聽聞惶惑前後聖敎每以黨比二字過疑群下而夫黨比者不顧事之是非惟以營護同類爲事者也今此臺臣承宣所執者公共之義也所陳者當言之事也初非營護同類之習則豈可以跡涉黨比而遽疑其心乎伏乞亟寢成命使聖德益光而言路益恢馬批以疏語不若昨日臺章院疏卿之老練不負所知無論豦分本意之如何外面觀之近於以言獲罪似此上疏何必深罪乎然豦分非疑群下自有意焉外補及不敍還收事不允
정조 16년 · 강
遞承旨朴祐源以沈煥之代之前望也
정조 16년 · 목
內閣番次苟艱故有是命
정조 16년 · 강
命湖南留庫麥依狀請加分
정조 16년 · 목
該監司鄭民始狀啓以爲七八月之間民窮切急兩麥應分條殆盡於口食秋穫將畢牟耕伊始而種子不足色報畓至兩麥留庫條中特許加分事請令廟堂稟旨分付敎以依狀請施行事回諭
정조 16년 · 강
詣景慕宮展拜遞本宮提調金尙集以鄭昌順代之
정조 16년 · 목
具翼善冠袞龍袍乘輿出永淸門弘化門至觀旂橋降輿乘輿入宮大門降輿詣版位行禮陞詣宮內奉審訖入齋室
정조 16년 · 강
以洪明浩爲總管重推兵曹判書李秉模
정조 16년 · 목
秉模不參侍衛出宮時牌招再違聞以本曹參判因嫌違牌亦爲懸頉云故以明浩移除總管秉模猶爲違牌敎以毫無可引之端又違三牌事體所在極爲未安兵曹判書李秉模從重推考更卽牌招隨駕
정조 16년 · 강
命成均館久任郞廳金橲燮拿處班首儒生停擧尋命分揀
정조 16년 · 목
出宮時泮儒誤聞政院之知委不爲柢迎故有是命○因橲燮拿處傳旨敎以分揀班首儒生停擧亦爲分揀
정조 16년 · 강
敍前大司成金方行仍任前職
정조 16년 · 목
敎曰不過申飭徑遞宜念前大司成金方行敍用仍任前職牌招察任
정조 16년 · 강
召見大臣備堂及下直守令于齊殿
정조 16년 · 목
敎曰明日次對進定於今日○左議政蔡濟恭曰幸行三日旣多勞動還宮以後連有酬應日間聖體候若何膈候亦何如予曰大體一樣而乘御駕備法服之時接群下應萬機之際膈氣每每如期而發不能鎭定是爲可悶矣濟恭曰臣於向筵有所仰達而伏願淸心省事焉予曰天下本自無事有何淸心省事之可言乎近以松留一人事以至兩夜失睡還不滿一哂矣濟恭曰王大妃殿氣候何如曰一樣矣濟恭曰惠慶宮氣候何如予曰一樣矣日前領敦寧私覿於慈宮而以爲三十年後更爲仰瞻諸節無減於前云予則長時省覲故諸節之比前如何猶未詳知自聞領敦寧之言不勝歡欣矣濟恭曰區區不情益不勝慶忭之至予曰今日展拜卿旣以都相入來故仍於齊殿行賓對於卿亦爲省勞矣濟恭曰臣行已無素臺疏堂箚鎭日入徹臣惺愧欲死不知死達而今又冒廉登筵益不勝愧悚矣予曰卿何必惺愧乎近日臺章可謂五次連放欲靜而鎭之故處分亦不費辭氣矣日前見侵斥卿疏中有無我等語此是贊揚大聖人文字在卿雖曰譏斥實則過矣濟恭曰誠萬萬惺愧矣予曰繼述先大王平蕩之化卽予若心近來事亦是予無偏無黨之意而略寓造化之權矣濟恭曰臣伏承無偏之聖敎不勝欽仰予曰李家煥文士故中批國子長而又特補開留李尙度之不撰敎文誠怪矣敎文中惟卿短句以貳相遺裔副學曾孫改之爲家煥兩班發明矣濟恭曰三品官之特補二品異於常格矣予曰李家煥以金圈鶴帶入侍狀貌亦好而前松留未免徑遞矣濟恭曰松都異於畿營交遞之際自多浮貴決非數遞之處矣予曰承旨金輸東雖是嶺人頗了了有若京華人頃見李憲儒狀貌頗好而亦了了矣濟恭曰憲儒則爲科業多年留京故然矣而臣意則嶺人之可取者卽質實近於時體者恐不必取用矣予曰官爵之專出於石竇之內亦非美事其在野無遺賢之意外方亦多彈冠之人則好矣濟恭曰明明揚側陋卽大舜至德聖敎誠至當矣判尹金文淳以酗酒申禁事仰奏濟恭曰酒肴禁斷後魚肉之價比前稍低云是甚幸矣予曰判尹果着實禁之乎文淳曰日前以酒肴中或有菜羹與文魚之屬現捉者故各別嚴治矣判府事朴宗岳曰糜穀之害莫如釀酒臣意則酒禁恐不可已矣予曰酒爲糜穀予豈不知而不播穀則已旣播百穀則永禁係是行不得之事矣夏禹氏只疏儀狄而不之禁焉先王朝回權極疏而至用一律伊時酒猶自在後回他事拿鞫權極聖意所在可以仰揣矣至於大釀與家家賣酒已使判尹禁斷此則有司之臣足可爲之不必自朝家別設禁令矣宗岳曰聖敎誠至當矣宗岳曰使行有刷馬驅人皆是外邑無根着之人渠輩行事無異賊漢入彼地作弊不一而足云欲罷之而旣有牽馬者則有難盡罷至於卜馱驅人則竝與刷馬而罷之以稅車運去卜物似好而此亦有難便者稅車之際彼人若操縱售價則必有高騰之患姑未定之矣予曰左相之意何如濟恭曰非但稅價之操縱卜物專委彼人若有見失則彼地旣無刑漢城府從何處推得乎予曰三使臣更加商確爲之宗岳曰潛商之現發者隨用一律然後可以禁止矣予曰此則卿未深量矣犯禁者或止一人則猶可用一律而若至十人則卿當盡用一律乎宗岳曰雖至十人臣當竝施一律矣予曰卿强爲壯談矣若過十人而至二十人亦將一竝施律乎宗岳曰潛商者若夥然則亦當難處矣予曰潛商之律亦有輕重卿未見使行節目乎卿言每有不稱停處向者疏中論前典右相而以一日在朝廷則有一日之憂爲言勘律則請遠竄非但以大臣論大臣之爲未安所請之律果稱臚列之罪乎濟恭曰潛商事聖敎誠至當矣徑定一律反難用法矣宗岳曰使行入栅後凡事專委任譯不可不另擇率去而見今首譯非可合者金在和爲名譯官以副譯入去非但善爲漢語爲人亦可堪於首譯特加一資以首譯率去似好矣予曰無效勞之事而公然加資豈非罔功之賞乎左相之意何如濟恭曰金在和卽臣赴燕時軋糧官也其爲人眞怪漢故臣一生切痛今以爲人之可堪至有加資之請判府事曾未任使故有此奏矣予曰判府之見人與左相何若是相反乎宗岳曰臣則曾未任使故看鳶爲鷹矣予曰譯官則不過卑微之類而若於廟堂之上用人取捨與左相如是相反則其可成說乎
정조 16년 · 강
命海西綿布代捧依狀請施行
정조 16년 · 목
左議政蔡濟恭啓言黃海監司李敬一綿布代捧事狀啓以爲信川等稍勝三邑訓局所納砲保價布純木上納禁御兩營價布就其木邊折半代納各衙門及江都所送選武布純錢代納黃州等之次七邑訓局所納砲保價布錢木參半禁御兩營價布就其木邊亦爲折半代納各衙門及江都所送選武布純錢代納海州等尤甚十三邑訓局所納砲保價布錢木參半各軍門各衙門諸邑價布及江都所送選武布純錢代納事請令廟堂稟旨分付矣向日狀本還下之後今此改修之啓綿農豐歉旣分三等就三等之中價布之或純布或折半本錢或純錢代納之請似費許多商量軍民懸望之餘不可又復點退請竝依狀辭許施從之
정조 16년 · 강
命雲峯長水兩邑大同布純錢代納
정조 16년 · 목
左議政蔡濟恭啓言全羅監司鄭民始狀啓枚擧雲峯縣監金就明長水縣監崔吉憲牒呈以爲兩縣大同布戊申因備局行會竝以純布定式而麻農豐歉逐年不同布疋價直隨時低仰通論一疋之價不下二兩之錢應賦之民未必各自納布率多以錢代納于監色戶首輩貿取上納之際每有操縱徵斂之弊兩邑大同麻布仍舊竝以純錢代納事請令廟堂稟旨分付矣當初兩邑價布之以純布改定亶出於爲民除弊之意而今者民情反以純布爲不願則不當强責其不願之布而靳許其自願之錢況嶺南山邑純錢之請旣已準施則何獨於湖南不施乎請依狀請許施從之
정조 16년 · 강
重推關東掘土諸邑守令
정조 16년 · 목
左議政蔡濟恭啓言分院之發送別差於關東掘土諸邑大爲東民所苦向者道臣以此入於弊瘼狀啓之中故臣於覆啓請勿送差使使各其邑趁當納之月輸準數之土蒙允行會該邑以其無主管催督之人因循爲事多不運土燔造官之論報於臣非止一再而爲慮貽弊不許發差只爲關飭道臣而土船終不來到燔役不免中撤計無奈何不得已許令發差往督而覆啓蒙允之事事勢急迫雖不得不自下變改亦不敢不聞於上矣請掘土諸邑守令爲先從重推考且觀來頭從以論罪之意出擧條知委